-----------------------------------------------------------------------
  9. การควบคุมภายใน

  -----------------------------------------------------------------------

9.1 การประเมินความเพียงพอของระบบการควบคุมภายในโดยคณะกรรมการบริษัท

ในการประชุมคณะกรรมการบริษัทครั้งที่ 1/2556 เมื่อวันที่ 25 มิถุนายน 2555
โดยมีคณะกรรมการตรวจสอบเข้าร่วมประชุมด้วย
คณะกรรมการได้ประเมินระบบควบคุมภายในโดยการซักถามข้อมูลจากฝ่ายบริหารเกี่ยวกับความเพียงพอของระบบการควบคุมภายในของบริษัท
ทั้ง 5 ส่วน คือ องค์กรและสภาพแวดล้อม การบริหารความเสี่ยง
การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
และระบบการติดตาม ภายหลังจากการประเมินแล้วคณะกรรมการมีความเห็นว่า บริษัท
มีระบบควบคุมภายในในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอแล้ว และมีระบบควบคุมภายในในด้านต่างๆ ทั้ง 5
ส่วน
ที่มีความเหมาะสมและเพียงพอในการที่จะป้องกันทรัพย์สินอันเกิดจากการที่ผู้บริหารนำไปใช้โดยมิชอบหรือโดยไม่มีอำนาจ
รวมถึงมีระบบการตรวจสอบภายในที่มีความอิสระในการติดตามและประเมินผลการควบคุมภายใน
นอกจากนี้บริษัท ยังมีระบบการจัดเก็บเอกสารสำคัญที่ทำให้กรรมการ ผู้สอบบัญชี
และผู้มีอำนาจตามกฎหมายสามารถตรวจสอบได้ภายในระยะเวลาอันควร

9.2 นโยบายการดำเนินการตรวจสอบภายใน

ในเดือนธันวาคมปี 2552 บริษัทได้แต่งตั้ง บริษัท เอส เค แอ็ดไวซ์เซอร์รี่ จำกัด
ซึ่งดำเนินการโดยนายศุภโชค กิจวิมลตระกูล ผู้สอบบัญชีรับอนุญาต
ซึ่งมีความรู้ความสามารถในด้านระบบบัญชีและการควบคุมภายในเป็นอย่างดี
ให้เป็นที่ปรึกษาในการวางระบบการควบคุมภายในให้แข็งแกร่ง
พร้อมทั้งดำเนินการขจัดความเสี่ยงและรายการสิ่งที่ผิดปกติ และมอบหมายให้นางกรกมล เกลาเทียน
ดำรงตำแหน่งเป็นเลขานุการคณะกรรมการตรวจสอบ ทำหน้าที่ประสานงานกับ บริษัท เอส เค
แอ็ดไวซ์เซอร์รี่ จำกัด และนำเสนอผลการตรวจสอบภายในต่อคณะกรรมการตรวจสอบอย่างน้อยทุกๆ
3 เดือน

ทั้งนี้ ผู้ตรวจสอบภายในจะทำการประเมินความเสี่ยงและจัดทำแผนการตรวจสอบภายในรายปี
ดำเนินการตรวจสอบ ตลอดจนตรวจติดตามผลการปรับปรุงระบบ
และรายงานตรงต่อคณะกรรมการตรวจสอบอย่างน้อยทุกไตรมาส
มีวัตถุประสงค์หลักเพื่อการประเมินประสิทธิภาพและความเหมาะสมเพียงพอของระบบการควบคุมภายในที่มีอยู่ในปัจจุบัน
การปฏิบัติตามนโยบายและระเบียบปฏิบัติที่เกี่ยวข้อง
รวมทั้งความเหมาะสมและเชื่อถือได้ของรายงานทางการเงินของบริษัท
โดยที่ผ่านมาผู้ตรวจสอบภายในได้เข้าตรวจสอบกระบวนการปฏิบัติงานของบริษัท
ให้ข้อสังเกตและข้อแนะนำเพื่อการปรับปรุงประสิทธิภาพการปฏิบัติงานซึ่งผู้บริหารให้ความสำคัญและได้ดำเนินการปรับปรุงตามคำแนะนำของผู้ตรวจสอบภายในแล้ว

9.3 ข้อสังเกตของผู้สอบบัญชีสำหรับระบบการควบคุมภายในของบริษัท

บริษัท เอเอ็นเอส ออดิท จำกัด
ผู้สอบบัญชีของบริษัทได้ทำการสอบทานระบบการควบคุมภายในล่าสุดประจำไตรมาส 4 ปี 2555
และเพื่อนำเสนอต่อที่ประชุมคณะกรรมการตรวจสอบครั้งที่ 1/2556 เมื่อวันที่ 26 กุมภาพันธ์ 2556
ซึ่งผู้สอบบัญชีไม่พบข้อบกพร่องที่เป็นสาระสำคัญในการแสดงความเห็นต่องบการเงิน
แต่อย่างไรก็ตามผู้สอบบัญชีได้มีข้อสังเกตและข้อเสนอแนะบางประการเพื่อประโยชน์ในการควบคุมภายในด้านบัญชี
ซึ่งมีประเด็นสำคัญโดยสรุปดังนี้

1.  มีการยกเลิกใช้ทรัพย์สินประเภทเครื่องจักร(ลายชุบ) ซึ่งมีมูลค่าสูงและอายุการใช้งาน 10 ปี
    แต่ใช้ประโยชน์เพียงแค่ 5 ปี ก็ทำการรื้อทิ้งเพื่อก่อสร้างอาคารใหม่ ทำให้งบการเงินปี 2555
    มีผลขาดทุนในส่วนนี้จำนวน 5.5 ล้านบาท
    และการยกเลิกใช้ทรัพย์สินบางรายการไม่มีลายเซ็นผู้อนุมัติอย่างครบถ้วน
    ซึ่งผู้สอบบัญชีได้เสนอแนะว่าการพิจารณาซื้อทรัพย์สินควรพิจารณาความคุ้มค่าของการซื้อว่าจะคุ้มค่าหรือไม่
    และการตัดจำหน่ายทรัพย์สินทุกประเภท จะต้องผ่านการอนุมัติจากผู้มีอำนาจ

2.  ในการคำนวณต้นทุนสินค้าสำเร็จรูป ของแผนกต้นทุนพบว่าในเดือน 12/2555
    มีการนำโบนัสประจำปี(ส่วนที่จ่ายเพิ่มเติม) ไปรวมคำนวณเป็นต้นทุนของสินค้าคงเหลือ
    ทำให้ราคาทุนของสินค้าคงเหลือเดือน 12/2555 มีต้นทุนสูงกว่าปกติ ซึ่งผู้สอบบัญชีได้แนะนำว่า
    ก่อนคำนวณต้นทุนสินค้า แผนกต้นทุนควรหักรายจ่ายที่ไม่ใช่รายการปกติก่อน แล้วจึงคำนวณต้นทุน
    เพื่อไม่ให้ต้นทุนที่คำนวณได้ในช่วงนั้นสูงผิดปกติ

    9.4 ข้อสังเกตของผู้ตรวจสอบภายในสำหรับระบบการควบคุมภายในของบริษัท

บริษัท เอส เค แอ็ดไวซ์เซอร์รี่ จำกัด ผู้ตรวจสอบภายในของบริษัทซึ่งได้รับการแต่งตั้งให้ประเมิน
ตรวจสอบและติดตามการปรับปรุงระบบการควบคุมภายในของบริษัททั้งหมด 7 ระบบ คือ
ระบบต้นทุนการผลิตและสินค้าคงเหลือ, ระบบขายและการบันทึกลูกหนี้, ระบบรับเงิน,
ระบบจัดซื้อและการบันทึกเจ้าหนี้, ระบบการจ่ายเงิน, ระบบสินทรัพย์ถาวร, และระบบเงินเดือน
ตั้งแต่เดือนธันวาคมปี 2552 โดยในปี 2553 – ปี 2554
ทางผู้ตรวจสอบภายในได้รายงานผลการสอบทาน
ข้อเสนอแนะและติดตามการแก้ไขปรับปรุงระบบควบคุมภายใน
โดยได้รายงานให้แก่คณะกรรมการตรวจสอบประจำทุกไตรมาส
เพื่อให้บริษัทมีการปรับปรุงระบบการควบคุมภายในในระบบต่างๆ ที่ดีขึ้น

นอกจากนี้ ในไตรมาส 1 ปี 2555
ผู้ตรวจสอบภายในได้ดำเนินการประเมินระบบควบคุมภายในของบริษัททุกระบบ
โดยจัดทำเป็นรายงานการประเมินระบบการควบคุมภายในโดยทั่วไป ลงวันที่ 4 เมษายน 2555
เพื่อนำเสนอต่อคณะกรรมการตรวจสอบในการประชุมคณะกรรมการตรวจสอบครั้งที่ 2/2555
เมื่อวันที่ 25 มิถุนายน 2555
ซึ่งสามารถสรุปความเห็นการประเมินความเหมาะสมของระบบควบคุมภายในได้ ดังนี้

(1) โครงสร้างองค์กรและสภาพแวดล้อม

บริษัทฯ กำหนดให้มีการควบคุมภายในเรื่องโครงสร้างและสภาพแวดล้อมอยู่ในเกณฑ์ที่เหมาะสม
ไม่พบความเสี่ยงที่มีผลกระทบอย่างเป็นสาระสำคัญ
โดยจากการประเมินพบว่าบริษัทมีระบบการควบคุมภายใน โดยสรุปดังนี้

-   มีโครงสร้างองค์กรที่ชัดเจนและเหมาะสม
    โดยมีคณะกรรมการบริษัทและคณะกรรมการตรวจสอบที่มีคุณสมบัติเหมาะสมต่อการบริหารงานและการกำกับดูแลกิจการที่ดี

-   มีนโยบายการบริหารงาน และบริหารบุคคลที่โปร่งใส
    และมีการมอบหมายงานให้บุคลากรในสังกัด โดยคำนึงถึงความรู้ความสามารถเฉพาะตัว
    และส่งเสริมให้มีโอกาสเพิ่มพูนความรู้เพื่อเสริมสร้างทักษะในการปฏิบัติงาน

-   ผู้บริหารให้ความสำคัญต่อศีลธรรม จรรยาบรรณ โดยยึดประโยชน์ของบริษัทเป็นสำคัญ
    และมีความพร้อมที่จะปฏิบัติตามระบบควบคุมภายในที่วางไว้

-   ให้อำนาจที่เพียงพอแก่ผู้ตรวจสอบภายใน
    เพื่อให้เกิดความมั่นใจว่ามีการตรวจสอบภายในเพียงพอเหมาะสม
    รวมทั้งมีระบบการติดตามตรวจสอบสิ่งที่ตรวจพบและได้นำข้อเสนอแนะมาปฏิบัติอย่างเพียงพอ

-   มีการแบ่งแยกหน้าที่หลักออกจากกันอย่างชัดเจน
    และมีการกำหนดอำนาจดำเนินการเพื่อระบุขอบเขตความรับผิดชอบ

(2) ระบบขายและการตลาด

บริษัทฯ กำหนดให้มีการควบคุมภายในเรื่องระบบขายและการตลาดอยู่ในเกณฑ์ที่เหมาะสม
ไม่พบความเสี่ยงที่มีผลกระทบอย่างเป็นสาระสำคัญ
โดยจากการประเมินพบว่าบริษัทมีระบบการควบคุมภายใน โดยสรุปดังนี้

-   มีการกำหนดนโยบายและเป้าหมายด้านการตลาดประจำปีที่ชัดเจนเป็นลายลักษณ์อักษร

-   มีการประชุมระหว่างผู้บริหารและพนักงานขายและการตลาดทุกสัปดาห์
    เพื่อกำหนดเป้าหมายและรับทราบติดตามผลการดำเนินงานโดยตลอด

-   มีการแบ่งแยกหน้าที่อย่างเหมาะสมระหว่างเจ้าหน้าที่ขาย เจ้าหน้าที่จัดส่ง เจ้าหน้าที่คลัง
    และเจ้าหน้าที่การเงิน

-   มีการกำหนดราคาขายและส่วนลดมาตรฐาน
    และมีการกำหนดระเบียบปฏิบัติในเรื่องการให้สินเชื่อแก่ลูกค้า

-   มีการแบ่งพนักงานขาย เพื่อรับผิดชอบดูแลตามกลุ่มลูกค้า (ร้านค้าและโครงการ) อย่างชัดเจน

(3) ระบบลูกหนี้และรับชำระหนี้

บริษัทฯ กำหนดให้มีการควบคุมภายในเรื่องระบบลูกหนี้และรับชำระหนี้อยู่ในเกณฑ์ที่เหมาะสม
ไม่พบความเสี่ยงที่มีผลกระทบอย่างเป็นสาระสำคัญ
โดยจากการประเมินพบว่าบริษัทมีระบบการควบคุมภายใน โดยสรุปดังนี้

-   มีการแบ่งแยกหน้าที่อย่างเหมาะสมระหว่างเจ้าหน้าที่ฝ่ายขาย
    และเจ้าหน้าที่ฝ่ายการเงิน-รับชำระเงิน

-   กำหนดให้มีการจัดทำสมุดเช็ครับ-เงินโอน-เงินสด
    เพื่อคุมรายการรับชำระและนำเงินสดหรือเช็คฝากธนาคารในแต่ละวัน

-   ผู้จัดการฝ่ายการเงินรับผิดชอบในการเก็บรักษาเงินสดและเช็คเงินฝากธนาคารในตู้นิรภัย

-   กำหนดให้มีการรับชำระด้วยเช็คที่มีการขีดคร่อมและระบุชื่อบริษัท หรือโอนเข้าบัญชีบริษัท
    เพื่อป้องกันการทุจริต

-   มีการอนุมัติและตรวจสอบความถูกต้องครบถ้วนของการบันทึกรับชำระหนี้ทุกรายการ

-   มีการกำหนดหลักเกณฑ์และติดตามหนี้เกินกำหนดชำระ
    และมีการจัดทำรายงานอายุลูกหนี้เพื่อวิเคราะห์หนี้ค้างชำระเกินกำหนดด้วยระบบ WINSpeed

-   มีการกระทบยอดบัญชีแยกประเภทเช็ครอเรียกเก็บและบัญชีธนาคาร กับ Bank Statement
    ทุกสิ้นเดือน

(4) ระบบจัดซื้อและรับสินค้า

บริษัทฯ กำหนดให้มีการควบคุมภายในเรื่องระบบจัดซื้อและรับสินค้าอยู่ในเกณฑ์ที่เหมาะสม
ไม่พบความเสี่ยงที่มีผลกระทบอย่างเป็นสาระสำคัญ
โดยจากการประเมินพบว่าบริษัทมีระบบการควบคุมภายใน โดยสรุปดังนี้

-   มีการกำหนดนโยบายและระเบียบปฏิบัติด้านการจัดซื้อ

-   มีการแบ่งแยกหน้าที่อย่างเหมาะสมระหว่างฝ่ายจัดซื้อ ฝ่ายรับสินค้า และฝ่ายบัญชี

-   มีการจัดทำและปรับปรุงแผนการจัดซื้อวัตถุดิบ
    เพื่อให้สอดคล้องกับแผนการผลิตและความต้องการใช้ในการผลิตให้เป็นปัจจุบันเสมอ

-   การจัดทำใบขอซื้อ (Purchase Request) และใบสั่งซื้อ (Purchase Order)
    ต้องได้รับการอนุมัติจากผู้มีอำนาจทุกครั้ง

-   กำหนดให้มีการสั่งซื้อวัตถุดิบจากผู้ขายที่มีรายชื่อตาม
    ทะเบียนรายชื่อผู้รับจ้างช่วงที่ผ่านการคัดเลือกก
    ส่วนการซื้ออื่นๆกำหนดให้มีการสืบราคาจากผู้ขายอย่างน้อย 3
    รายเพื่อเปรียบเทียบราคาและคุณภาพสินค้าก่อนสั่งซื้อ

-   มีการกำหนดวงเงินและอำนาจอนุมัติตามลำดับขั้นในการจัดซื้อเป็นลายลักษณ์อักษร

-   กำหนดให้ผู้มีหน้าที่รับสินค้าลงลายมือชื่อและวันที่รับสินค้าในใบส่งสินค้าทุกครั้ง
    เพื่อเป็นหลักฐานในการรับสินค้า

(5) ระบบเจ้าหนี้และจ่ายชำระ

บริษัทฯ กำหนดให้มีการควบคุมภายในเรื่องระบบเจ้าหนี้และจ่ายชำระอยู่ในเกณฑ์ที่เหมาะสม
ไม่พบความเสี่ยงที่มีผลกระทบอย่างเป็นสาระสำคัญ
โดยจากการประเมินพบว่าบริษัทมีระบบการควบคุมภายใน โดยสรุปดังนี้

-   มีการแบ่งแยกหน้าที่อย่างเหมาะสมระหว่างเจ้าหน้าที่ฝ่ายจัดซื้อ ฝ่ายบัญชี-เจ้าหนี้
    และฝ่ายการเงิน-จ่ายชำระ

-   มีการอนุมัติรายการบันทึกเจ้าหนี้ ในใบสำคัญตั้งเจ้าหนี้ โดยผู้จัดการฝ่ายบัญชีทุกครั้ง

-   มีการสอบยันยอดรวมบัญชีเจ้าหนี้รายตัว กับบัญชีคุมยอดเจ้าหนี้ในบัญชีแยกประเภททุกสิ้นเดือน

-   ผู้จัดการฝ่ายการเงินตรวจสอบและลงลายมือชื่ออนุมัติการบันทึกรายการจ่ายชำระหนี้ทุกรายการ

-   มีการประทับตรา “จ่ายแล้ว” ทุกครั้งเพื่อป้องกันการจ่ายซ้ำ
    และแยกชุดเอกสารที่มีการจ่ายแล้ว และยังไม่จ่ายออกจากกันอย่างชัดเจน

-   มีการจัดทำสมุดเช็คจ่าย เรียงตามเลขที่เช็ค
    พร้อมทั้งให้มีการลงลายมือชื่ผู้รับเช็คในสมุดเช็คจ่ายและใบเสร็จรับเงิน

-   มีการกระทบยอดบัญชีแยกประเภทบัญชีเงินฝากธนาคาร และ บัญชีเช็คจ่ายล่วงหน้า กับ Bank
    Statement ทุกสิ้นเดือน

(6) ระบบผลิตและคำนวณต้นทุนสินค้าคงเหลือ

บริษัทฯ
กำหนดให้มีการควบคุมภายในเรื่องระบบผลิตและคำนวณต้นทุนสินค้าคงเหลืออยู่ในเกณฑ์ที่เหมาะสม
ไม่พบความเสี่ยงที่มีผลกระทบอย่างเป็นสาระสำคัญ
โดยจากการประเมินพบว่าบริษัทมีระบบการควบคุมภายใน โดยสรุปดังนี้

-   มีการแบ่งแยกหน้าที่อย่างเหมาะสมระหว่างเจ้าหน้าที่ฝ่ายผลิต เจ้าหน้าที่ฝ่ายคลังสินค้า
    และเจ้าหน้าที่ฝ่ายบัญชี-ต้นทุน

-   มีการจัดทำและปรับปรุงแผนการผลิตให้สอดคล้องกับแผนการขายอย่างสม่ำเสมอ

-   ผู้จัดการฝ่ายผลิตแต่ละส่วนงาน และฝ่ายวางแผนร่วมกันพิจารณาในการสั่งผลิต
    โดยจะมีการตรวจสอบคุณภาพสินค้าที่ผลิตเสร็จว่าได้มาตรฐานก่อนรับเข้าคลังสินค้าสำเร็จรูป

-   ผู้จัดการฝ่ายคลังสินค้าสำเร็จรูปจะทำการอนุมัติรับสินค้าที่ผลิตเสร็จผ่านระบบ ERP
    เมื่อนำสินเค้าสำเร็จรูปมาเก็บที่คลัง

-   กำหนดให้มีการรวบรวมช้อมูลค่าใช้จ่ายที่เกี่ยวข้องกับการผลิต
    เพื่อนำมาคำนวณปันส่นต้นทุนสินค้าสำเร็จรูปอย่างเหมาะสม

(7) ระบบสินค้าคงเหลือ

บริษัทฯ กำหนดให้มีการควบคุมภายในเรื่องระบบสินค้าคงเหลืออยู่ในเกณฑ์ที่เหมาะสม
ไม่พบความเสี่ยงที่มีผลกระทบอย่างเป็นสาระสำคัญ
โดยจากการประเมินพบว่าบริษัทมีระบบการควบคุมภายใน โดยสรุปดังนี้

-   มีการจัดแบ่งพื้นที่การเก็บวัตถุดิบและสินค้าสำเร็จรูปแต่ละประเภทอย่างชัดเจน

-   มีการตรวจรับวัตถุดิบ พร้อมทั้งจัดทำ รายงานการตรวจรับ
    เป็นหลักฐานทุกครั้งก่อนรับวัตถุดิบเข้าคลัง

-   มีการจัดทำรหัสวัตถุดิบ ซึ่งแสดงถึงประเภท ชื่อผู้ขาย สัปดาห์ปีลำดับที่การรับเข้า
    เพื่อใช้ในการบ่งชี้และสอบกลับเอกสารการรับวัตถุดิบ

-   การจัดเรียงสินค้าในคลังเป็นการเก็บตาม lot ที่ผลิต หรือแยกตามรหัสสัปดาห์ (วัตถุดิบ)
    รวมทั้งการจัดส่งสินค้าเป็นไปตามระบบเข้าก่อนออกก่อน

-   มีการตรวจนับสินค้าคงเหลือทุกสิ้นเดือน

-   มีการจัดทำบัญชีคุมสินค้าคงเหลือ (Stock card)
    และตรวจสอบยอดคงเหลือกับสินค้าที่ตรวจนับจริง และรายงานสินค้าคงเหลือทุกสิ้นเดือน
    พร้อมทั้งทำรายงานกระทบยอดผลต่างระหว่างผลที่ได้จากการตรวจนับจริงกับบัญชีคุมสินค้า(Stock
    card) ส่งให้ผู้มีอำนาจอนุมัติก่อนปรับปรุงบัญชี

-   มีการจัดทำรายงานอายุสินค้าตามสัญลักษณ์ชี้บ่งที่ติดอยู่กับตัวสินค้า
    และมีการพิจารณาสินค้าล้าสมัย สินค้าเคลื่อนไหวช้าอย่างสมํ่าเสมอ โดยผู้มีอำนาจอนุมัติ

(8) ระบบสินทรัพย์ถาวร

บริษัทฯ กำหนดให้มีการควบคุมภายในเรื่องระบบสินทรัพย์ถาวรในเกณฑ์ที่เหมาะสม
ไม่พบความเสี่ยงที่มีผลกระทบอย่างเป็นสาระสำคัญ
โดยจากการประเมินพบว่าบริษัทมีระบบการควบคุมภายใน โดยสรุปดังนี้

-   มีการคำนวณค่าเสื่อมราคาสินทรัพย์ถาวรโดยฝ่ายบัญชีซึ่งแสดงรายละเอียดราคาทุน วันที่ได้มา
    และสถานที่ตั้งสินทรัพย์

-   มีการจัดทำทะเบียนสินทรัพย์โดยฝ่ายบัญชี
    ซึ่งจะกำหนดรหัสและจัดทำป้ายรหัสติดที่สินทรัพย์ก่อนส่งให้หน่วยงานที่เกี่ยวข้อง

-   กำหนดระเบียบการปฏิบัติสำหรับงานโครงการ (สร้างหรือปรับปรุงสินทรัพย์)
    และระดับการอนุมัติงานโครงการก่อนเริ่มงานเป็นลายลักษณ์อักษรไว้อย่างชัดเจน
    ตลอดจนมีการติดตามและประเมินประสิทธิผลเมื่องานโครงการสำเร็จโดยผู้เชี่ยวชาญและผู้มีอำนาจ

-   รายการขายและจำหน่ายสินทรัพย์ถาวร
    การโอนย้ายสินค้าระหว่างหน่วยงานมีการอนุมัติโดยผู้มีอำนาจทุกรายการ

-   สินทรัพย์ถาวรเป็นกรรมสิทธิ์ของบริษัท และเอกสารสิทธิ เช่นโฉนดที่ดิน คู่มือจดทะเบียนรถ
    มีการเก็บรักษาในที่ปลอดภัย

(9) ระบบบุคคลและเงินเดือน

บริษัทฯ กำหนดให้มีการควบคุมภายในเรื่องระบบบุคคลและเงินเดือนในเกณฑ์ที่เหมาะสม
ไม่พบความเสี่ยงที่มีผลกระทบอย่างเป็นสาระสำคัญ
โดยจากการประเมินพบว่าบริษัทมีระบบการควบคุมภายใน โดยสรุปดังนี้

-   การขอเพิ่มพนักงานต้องได้รับการอนุมัติจากผู้มีอำนาจตามที่บริษัทกำหนด
    โดยมีการกำหนดหลักเกณฑ์ในการคัดเลือกพนักงาน
    เพื่อให้ได้บุคคลที่มีคุณสมบัติเหมาะสมกับงานที่ปฏิบัติ

-   กำหนดหลักเกณฑ์การประเมินผลประสิทธิภาพการปฏิบัติงานของพนักงานไว้อย่างชัดเจน

-   มีการกำหนดระเบียบข้อบังคับของบริษัทให้ถูกต้องตามพระราชบัญญัติคุ้มครองแรงงาน

-   มีการบันทึกเวลาการทำงานของพนักงานด้วย Finger Scan
    เพื่อป้องกันการบันทึกเวลาแทนกัน

-   กำหนดให้ฝ่ายบุคคลจัดทำรายงานสรุปเวลาการทำงานและตรวจสอบข้อมูลการบันทึกเวลาทำงานจาก
    Finger Scan กับ ใบรายงานแจ้งการทำงานล่วงเวลาที่ผ่านการอนุมัติจากหัวหน้าแผนก
    และติดประกาศให้พนักงานแต่ละคนตรวจสอบความถูกต้องอีกครั้งก่อนทำการคำนวณเงินเดือน

-   การคำนวณเงินได้พนักงาน การหักภาษีหัก ณ ที่จ่าย หักเงินสมทบประกันสังคม ตลอดจนจัดทำ
    ภงดและนำส่งเงินสมทบประกันสังคม
    ได้รับการตรวจสอบและอนุมัติโดยผู้มีอำนาจอนุมัติก่อนจัดส่งข้อมูลการจ่ายเงินเดือนดังกล่าวให้เจ้าหน้าที่ฝ่ายการเงินสั่งจ่ายเงินได้พนักงานผ่านธนาคาร

(10) ระบบบัญชีและการเงิน

บริษัทฯ กำหนดให้มีการควบคุมภายในเรื่องระบบบัญชีและการเงินในเกณฑ์ที่เหมาะสม
ไม่พบความเสี่ยงที่มีผลกระทบอย่างเป็นสาระสำคัญ
โดยจากการประเมินพบว่าบริษัทมีระบบการควบคุมภายใน โดยสรุปดังนี้

-   มีการจัดทำผังทางเดินเอกสาร (Document Flowchart) สำหรับขั้นตอนงานต่างๆ
    และคู่มือปฎิบัติงานต่างๆ เช่น ระบบสินค้าคงเหลือ ระบบขาย ระบบซื้อ ระบบการรับชำระ
    ระบบจ่ายชำระ ระบบเงินสดย่อย ระบบสินทรัพย์ถาวร และระบบเงินเดือน

-   นำโปรแกรม WINSpeed
    มาใช้ในกระบวนการบัญชีเพื่อความสะดวกในการจัดทำรายงานทางบัญชีต่างๆ

-   วิธีการบัญชีที่เลือกใช้มีความเหมาะสมกับธุรกิจของบริษัทฯ
    และถือปฏิบัติตามหลักการบัญชีที่รับรองทั่วไป

-   มีการกำหนดระเบียบปฏิบัติเกี่ยวกับการจ่ายเบิกชดเชยเงินสดย่อย
    และการเบิกเงินทดรองจ่ายจากเงินสดย่อย

-   มีการกำหนดอำนาจอนุมัติเบิกจ่าย เงินสดย่อย
    มีการกำหนดวงเงินการจ่ายเงินสดย่อยในแต่ละรายการ
    กรณีที่เกินวงเงินจะจ่ายโดยเช็คบริษัทฯ

-   มีการตรวจนับเงินสดย่อยโดยไม่แจ้งให้ผู้รักษาเงินสดย่อยทราบล่วงหน้า

(11) ระบบเทคโนโลยีสารสนเทศ

บริษัทฯ กำหนดให้มีการควบคุมภายในเรื่องระบบเทคโนโลยีสารสนเทศในเกณฑ์ที่เหมาะสม
ไม่พบความเสี่ยงที่มีผลกระทบอย่างเป็นสาระสำคัญ
โดยจากการประเมินพบว่าบริษัทมีระบบการควบคุมภายใน โดยสรุปดังนี้

-   มีการจัดหา Software License และการควบคุมการใช้งานให้ถูกต้อง

-   มีการควบคุมและกำหนดสิทธิในการใช้งานในระบบคอมพิวเตอร์ ตามสิทธิ
    หน้าที่และตำแหน่งของพนักงานแต่ละคน

-   มีระเบียบการเกี่ยวกับการสำรองข้อมูล และการเปลี่ยน Password
    และมีการติดตั้งเครื่องสำรองไฟ

-   มีการแก้ไขปรับปรุงรายการต่างๆ ทั้งโปรแกรม WINSpeed และ ERP ที่ฝ่าย IT
    พัฒนาขึ้นเพื่อให้เหมาะสมแก่การใช้งาน

ทั้งนี้ ในการประชุมคณะกรรมการตรวจสอบครั้งที่ 4/2555 เมื่อวันที่ 26 กุมภาพันธ์ 2556
ผู้ตรวจสอบภายในได้สอบทานระบบควบคุมภายใน ซึ่งสอบทานระหว่างวันที่ 11 - 21 ธันวาคม
2555 และ 8 - 9 มกราคม 2556 โดยมีข้อสังเกตที่เหลืออยู่เพื่อให้บริษัทปรับปรุงแก้ไขโดยสรุป
ดังนี้

1.  การบันทึกรายการซื้อขายระหว่างกันไม่ครบถ้วน
    ซึ่งเกิดจากทางโรงงานไม่ได้แจ้งรายการมาให้ทางสำนักงานทราบ

2.  การจัดเก็บเอกสารประกอบการบันทึกค่าใช้จ่ายไม่ครบถ้วนตามที่สรรพากรกำหนด
    ซึ่งเกิดจากความไม่เข้าใจในนิยามระหว่างคำว่าค่ารับรองกับค่าส่งเสริมการขาย
    ทำให้ถ้าถูกสรรพากรตรวจอาจมีปัญหากับทางสรรพากรได้

3.  การซื้อสินทรัพย์บางรายการได้บันทึกเป็นค่าใช้จ่ายทั้งจำนวน
    ซึ่งเกิดจากหน่วยงานที่เกี่ยวข้องไม่ได้ทำตามขั้นตอนของการซื้อทรัพย์สิน

  ซึ่งข้อสังเกตดังกล่าวข้างต้นเกิดจากการผิดพลาดของพนักงาน ที่ไม่ทำตามระบบที่ได้ตั้งไว้
  โดยทางบริษัทก็ได้กำชับให้ทุกหน่วยงานปฏิบัติตามระบบที่ได้ตั้งไว้อย่างเคร่งครัด ต่อไป